23.05.2010 - Met Private GSM geen simkosten voor M2M
01.10.2009 - Mobiele telefoon opent alle deuren
09.05.2009 - Lancering Remote Hoogwerker
03.10.2008 - Remote monitoring Siemens S7-200 Afrika se jagluiperds mag Indië toe - Omgewing - Republikein
Wednesday, February 26th, 16:37:04
Afrika se jagluiperds mag Indië toe
Hooggeregshof gee groen lig
31 January 2020 | Omgewing
Francoise Steynberg - Dr. Laurie Marker van Cheetah Conservation Fund (CCF) buite Otjiwarongo is aan die spits van die vestiging van Afrikajagluiperds in Indië ná ’n onlangse uitspraak in dié land se hooggeregshof.
“Ons is opgewonde oor die projek en hoop dit gaan die jagluiperd se oorlewing op die lange duur verseker. Ons is verheug om Indië se regering te kan help,” sê Marker, die CCF se stigter en uitvoerende direkteur.
Die CCF sal bystand aan Indië se Wildlewetrust en Wildlewe-instituut verskaf, asook aan hul regering met ’n loodsprogram wat die jagluiperd in Indië sal hervestig.
Die Asiatiese jagluiperd het in Indië voorgekom, maar die subspesie Acinonyx jubatus venaticus het in die vroeë 1950’s daar uitgesterf.
“Die moontlikheid om die jagluiperd na die Indiese wildernis terug te neem, is absoluut die moeite werd. Dit gaan ’n lang en moeilike proses wees, maar ons aanvaar die uitdaging,” sê Marker.
Sy en die CCF het in 2009 reeds met die Indiese regering gesprekke oor die hervestiging van die jagluiperd van stapel gestuur.
Marker het saam met lede van die Wêreldbewaringsorganisasie (IUCN) se kat-, veeartseny- en hervestigingspesialisgroep na Indië gereis om ’n reeks vergaderings oor die vestiging van die Afrikajagluiperd (Acinonyx jubatus jubatus) by te woon.
In 2011 het sy na Indië teruggekeer om plekke te besoek om die geskikte habitat en prooibasis vir jagluiperds te vind, en om die teenwoordigheid van natuurlike roofdiere te bepaal.
Marker het haar voorleggings aan die Indiese wildlewe-owerhede verskaf, wat op haar bevindings gebaseer is.
Ná byna ’n dekade het Indië se hooggeregshof die groen lig vir die jagluiperd-loodsprogram gegee.
“Om jagluiperds van uitwissing te red, moet ons vir hulle permanente plekke op die aarde vestig. Indië het grasvelde en oop woudhabitatte wat ideaal vir hierdie spesie is,” sê Marker.
“Indië se regering meen die hervestiging van die jagluiperd is ’n manier om gesonde biodiversiteit aan te moedig. Hulle kyk na die groter prentjie.”
Die CCF sal nou beraadslaag met regerings van Afrikalande wat jagluiperds kan verskaf, wat by die program ingesluit kan word.
“Enige verskuiwing van ’n jagluiperd sal dienooreenkomstig die Konvensie vir die Handel in Bedreigde Spesies (Cites) gedoen word,” sê die fonds.
“Verskeie opsies word reeds waargeneem, en daar sal met die IUCN en internasionale jagluiperdbewaringsgemeenskap beraadslaag word.”
Die CCF se personeel sal tegniese ondersteuning tydens die ontplooiing verskaf.
’n Klein Asiese jagluiperdbevolking kan nog in Iran gesien word, waar dit kritiek bedreig is.